ચારસોવીસી કરનારી વ્યક્તિ કેવી રીતે અઠંગ પુરવાર થાય છે એ વાત ‘રાજા નટવરલાલ’માં કરવામાં આવી છે. ‘એક થી દાયન’ અને ‘ઘનચક્કર’ જેવી ફિલ્મોનો અખતરો કર્યા પછી અને એ બન્ને ફિલ્મ સુપરફ્લૉપ જતાં ઇમરાન હાશ્મીએ ફરી એક વખત પોતાની ઓરિજિનલ આઇડેન્ટિટી પર આવીને આ ફિલ્મ કરી છે. ઇમરાનના ફૅન્સને ઇમરાન પાસેથી જે કંઈ જોવું હોય છે એ બધું જ આ ફિલ્મમાં ઠાંસી-ઠાંસીને ભરવામાં આવ્યું છે. રાજા (ઇમરાન હાશ્મી) અને રાઘવ (દીપક તિજોરી) નાના-મોટા ક્રાઇમ કરીને પોતાનું ગુજરાન ચલાવે છે. બન્ને દિલના સાફ છે, પણ બીજું કોઈ કામ આવડતું નથી એટલે આ ચારસોવીસી તેમનો પ્રોફેશન બની ગયો છે. એક ઘટના દરમ્યાન રાઘવનું મર્ડર થઈ જાય છે. આ મર્ડર પછી રાજા નક્કી કરી છે કે તે કોઈ પણ હિસાબે રાઘવની હત્યાનો બદલો લેશે. બદલાની આ સફર દરમ્યાન રાજાને ખબર પડે છે કે તેણે વર્દા (કે. કે. મેનન) નામના એક એવા માણસની સામે બદલો લેવાનો છે જેની પહોંચ બહુ મોટી છે. રાજાને હવે કોઈના સાથની જરૂર છે. તે યોગી (પરેશ રાવલ)ને પોતાની સાથે લેવા માગે છે. યોગી ચાણક્ય બુદ્ધિ ધરાવે છે; શાતિર, બદમાશ અને ઉસ્તાદ છે. તે પહેલાં તો રાજાની પરીક્ષા લે છે. રાજા મોટા ભાગની પરીક્ષામાં ફેલ થાય છે, પણ જ્યારે યોગીને રાઘવની હત્યાની વાતની ખબર પડે છે ત્યારે યોગી તેની સાથે જોડાઈને રાજાનો સાથ આપવા તૈયાર થઈ જાય છે.